《感兴二十七首 其十二》
宋代·方一夔

朝登北邙坂，暮抵乐游原。燐火翳复吐，髑髅夜呼冤。

不见昔时主，但见陵与园。银凫已羽化，石马犹草根。

向来争天子，一口吞乾坤。谁知百年后，不免遭樊温。

宝玉频发掘，朽骨无精魂。景昭去何处，芳草悲颓垣。

县官供衣食，当时多子孙。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。